**Govor dr. Saše Marušiča na spominski slovesnosti prenosa ranjencev na Hudem Polju,**

**31. avgusta 2024**

*Spoštovani pohodniki, spoštovani gostje!*

Ko sem prejel vabilo da bi bil govornik na proslavi ob spomeniku bolnice Pavle, sem odlašal z odgovorom. Za to priložnost nimam posebnih zaslug - le to da sem vnuk partizanskega zdravnika, ki ga sploh nisem poznal, saj je umrl pred mojim rojstvom. Oklevanje se je končalo, ko sem v Delu 6.aprila letos prebral pismo partizana Andreja Bolčine o dogodkih na območju Trnovskega gozda v času velikonočnih praznikov leta 1945. To je bil čas zadnje nemške ofenzive Winterende. Ob branju tega srčnega zapisa sem se spomnil svojega očeta. V grapah ob Trebušici je doživel to ofenzivo v marcu in aprilu leta 1945. Skoraj 80 let stari spomini borca so oživeli očetove pripovedi o lakoti in utrujenosti, ki ju je kot najstnik skusil med begom in skrivanjem po grapah Trebuše, Vojskega in Govcev. Skupaj z mamo (mojo babico Vido) sta se izvila iz sovražnikovega obroča in se srečno vrnila v Solkan. Zgodbo sem si zapomnil v celoti.

O čem naj torej govori vnuk zdravnika – partizana? Kako vrednotiti spomine in kako jih spojiti z uradno zgodovino? Nadaljujem s spomini. Moj sosed in vrstnik Marko mi je omenil, da se je tudi njegov nono zdravil v bolnici Pavli. Med napadom na postojanko na Črnem vrhu je bil ranjen v stegno in nato prepeljan na zdravljenje v nedrja Trnovskega gozda. Ni vedel, kam gredo, saj je imel oči prevezane - temu se je reklo konspiracija. In tudi po okrevanju, ob povratku iz bolnišnice Pavle naj bi imel sprva prevezane oči. A ga je bolničar, tudi on iz Solkana, rešil neprijetnosti in mu odvezal pokrivalo že med potjo – v znak zaupanja in tovarištva.

Danes smo prenašalci zgodb, ki so uspele preskočiti eno ali dve generaciji. Kako dolgo bodo spomini še preživeli take skoke in hranili zgodbe anonimnežev brez spomenikov. Spomini govorijo o generacijah zraslih na pogoriščih prve svetovne vojne in vzgojene v dobi fašizma. V neprijazni državi so bili prepuščeni surovosti časa. Edino kar jim je ostalo je bil domači svet, kjer so se varno počutili – to je bila njihova domovina, mali svet vreden življenja.

O lastni državi so sanjali redki. Danes jo imamo in vse se zdi dano. A je zgrajeno na žrtvah generacij, ki so v stiskah iskale rešitev zase in varnost za svoje najbližje. V ta čas je bil pahnjen tudi moj ded - tatič, kot sta ga klicala mama in tata. Zdravnik, ki ni sprejel fašizma, da bi mu rezal boljši kruh. Odločitev, da bo šel v gozdove je dozorela, ko je spoznal, da so mu fašisti prišli na sled, medtem ko je ilegalno zdravil ranjene partizane. Čeprav invalid brez roke je decembra 1944 odšel v gozd in bil v zdravniško oporo partizanom. Moj tata ga je obiskal v najmanj primernem času, na začetku zadnje nemške ofenzive. Partizanski zdravnik Franc Marušič v svojem dnevniku zabeleži: 19.3. - odšla žena in sin. Tata je v svojih spominih omenjal ranjenega mladeniča, ki se je v begu držal za okrvavljeni trebuh, iz katerega so visele črevesne vijuge. Pretresljiv prizor je uspel prenesti name in tudi jaz sem o tem govoril svojima otrokoma. Danes kot zdravnik vem, da je bila takšna rana v tistih okoliščinah smrtna obsodba in to, kako tragično, tik pred koncem vojne. Le kdor je bil na strani okupatorja, je lahko računal na kirurško roko v bolnišnici… A tudi živalski beg z razparanim trebuhom je bolel manj kot misel na smrt od nemške krogle. Da bi jo lahko izstrelila bratska roka – to je moralo še posebej skeleti. Do živalskih nagonov ogoljena človeška življenja so premagovala danes nepredstavljive napore. To so spomini… A kaj pravijo zgodovinski viri?

Po padcu fašistične Italije se je ob nemški okupaciji in preboju goriške fronte v gozdove umaknila množica prostovoljcev, vojnih obveznikov, dezerterjev, pregnancev… Nastal je IX.korpus in ta je potreboval tudi sanitetno oskrbo. Iz več zatočišč na severni strani Trnovskega gozda je nastalo jedro, okoli katerega se je jeseni 1943 in še v naslednjem letu zgostil sistem postojank in barak. Te so v tajnosti gradili domačini iz krajev od Lazen pa do Idrije. Še ne tridesetletna zdravnica Pavla Jerina je septembra 1943 iz Ljubljana zbežala pred zapori in racijami ter skupaj s kolegico Franjo Bidovec po številnih preobratih prišla v Trnovski gozd. Franjo so poslali bolj severno, v kanjon Pasice pri Cerknem. Pavla je ostala v grapah severnega roba Trnovskega gozda, kjer je že nastajala centralna bolnišnica nad Idrijskimi Klavžami, ki jo je od novembra 1943 vodil dr. Aleksander Gala (partizansko Peter). Medsebojno povezane postojanke in barake je januarja 1944 prevzela in jih je vodila do konca vojne Pavla Jerina. Po njej se imenuje slovenska vojna partizanska bolnišnica Pavla ali bolj domače »bolnica Pavla.« Do konca vojne je tu okrevalo skoraj 1000 partizanov in jih žal 51 tudi umrlo.

Ob današnji priložnosti se velja spomniti na 80. obletnico uspešno izvedenega transporta ranjencev iz Primorske na Notranjsko. Od skupaj 95 ranjencev jih je bolnišnica Pavla prispevala 50. Enotedenski pohod, ki se je začel 13.avgusta 1944, je neverjeten podvig. Poleg organiziranosti ga odlikuje tudi daljnovidnost njegovih načrtovalcev, saj so ranjene borce z zavezniškimi letali iz Nadleska v Loški dolini prepeljali na zdravljenje v bolnišnice osvobojenega juga Italije.

Naj ne ostane prezrto dejstvo, da je med zadnjo nemško ofenzivo velika večina ranjencev bolnice Pavla ostala neodkrita. Poleg skrbno opravljene evakuacije gre večina zaslug herojskemu odporu partizanov, ki so to območje varovali. To je eden od razlogov, da so enote IX. Korpusa so tik pred koncem vojne plačale visok krvni davek.

Ko te podatke presojam kot zdravnik, se moram najprej vrniti v meni nepredstavljivi čas in v razmere na osojni strani Golakov, kjer je sneg ležal od novembra do aprila. Danes barak ni več, porušene so bile v negotovem povojnem času. A prav tu so naši predniki s skromnimi sredstvi negovali in tolažili sočloveka. In ista generacija je postavila temelje zdravstvu v povojnem pomanjkanju. Zagotovo je skromnost sredstev nadomestila s srčnostjo in človečnostjo, kar danes, v tehnološkem izobilju, zelo pogrešamo.

Zgodovinska dejstva in številke ne poznajo govorice upanja in umiranja. Te bolje opisujejo spomini. Ena od definicij spomina pravi, da je to sposobnost skladiščenja izkušenj. Zato smo danes tu, da se seznanimo z izkušnjo in jo prenesemo naprej. Izkušnjo trpljenja in izkušnjo solidarnosti. Zavedanje, da se iz preteklosti lahko učimo za prihodnost, čeprav je spomin včasih nezanesljiv. V teoriji pomnjenja so znani vplivi čustvene vpletenosti na spremenljivo stopnjo dojemanja in od tod varljivost spomina. A kako se tega loteva zgodovina?

Zgodovina je način preučevanja preteklosti. Dejstev in spominov ne koristi selektivno - zato je veda. S pomočjo virov vrednoti dejstva in presoja spomine. Nasprotni pol tega predstavlja politična propaganda in politikantstvo, kjer se spomin in dejstva koristijo za dnevne potrebe. Zgodovinska presoja mora biti hladna, umirjena v zaključkih. Le taka preživi sodbo časa. S svojo znanstveno suhostjo ni primerna za bučni triumf zmagovalcev. Prireditve kot je današnja, ko nas molčeči gozd opominja na usode posameznikov, terjajo spoštljivo obravnavo zgodb zgodovinskega pričevanja. Sodba časa pravi, da sta odporništvo in antifašizem tista izkušnja in stanje duha, ki nas uvrščata v svobodni svet. Danes vemo, da je na tem zrasla sodobna Evropa. A pot do tja je bila vijugava, po celi Evropi so pomniki tragičnih stranpoti. Predvsem pa preveč kompleksna za populistične poenostavitve.

Krivico delamo generacijam rojenim ob nepravem času, ko iz kavča sodimo o tem, kaj je bilo prav. Večina jih je želela le spokojnega življenja, najti svojo pot in srečo v domovini, ki bi bila pravična za vse. Država, ki je nastala, je terjala veliko več. Več kot so bili junaki in sopotniki tega časa sposobni prenesti. Dala je mnoge ideale pod vprašaj, včasih do občutka izdaje. A ko se naracija osvobodi ideološke navlake – tedaj je morda čas, da se zbistri razum in razumni ljudje spoznajo veličino prehoda iz domovine v državo. Razumni in pošteni ljudje iz preteklosti ne jemljejo samo tistega kar jim ustreza. Imajo pogum vzeti nase vse - dobro in slabo. Vse je naše. Nihče nima pravice izbirčno brskati po zgodovini glede na lastni okus. Zgodovina je težka jed, treba jo je pojesti v celoti in s svojim ne vedno lepim okusom dolgo obleži v želodcu.

Zgodbe so privlačna začimba zgodovine, ker ji dajejo zmožnost naracije. A ne preživijo vse zgodbe sodbe časa. Mnoge so postavljene na laž in bolj kot je naracija zgodovine oddaljena od dejstev, prej se taki konstrukti sesedejo. Zato je primerneje poslušati tiste, ki se vzdržujejo sodb, a so pripravljeni govoriti o boleči izkušnji vojne. Vseh vojn, vseh krivic… Kaže, da smo slabo delili spomine in se nepozorno poslušali, saj utegnemo ponoviti stare napake. Vojne se danes bijejo blizu nas in dogajanje spominja na že videno iz prejšnjega stoletja.

Naj končam… Imamo domovino, svobodni smo pri svojem delu, v razmišljanju in druženju. Ni pa dovoljeno v imenu domovine ugrabiti državo. Mi smo jo dobili od prednikov in naša naloga je, da gre kot štafeta naprej. Z zavezo, da bomo svoj kos poti opravili po najboljših močeh. Z namenom, da jo damo na voljo zanamcem z vso lepoto in priložnostmi, ki jih domovina nudi.

Smo v krajih, kjer so predanost človečnosti s plemenitimi deli potrjevali preprosti ljudje, idealisti in domoljubi. Tu spet zaživi spomin na borce, ki so sebe videli kot enakopraven del boljšega sveta, kjer si bodo v svoji domovini zakone pisali sami. Zgodbe so prestale preizkus časa, narodno osvobodilni boj sodbo zgodovine in človečnost partizanskega zdravstva si je zaslužila trajno spoštovanje. Imamo zavezo do preteklosti in tu so lekcije za prihodnost. ***Imamo dolžnost, da spominov ne zapravimo.***